****

**РЕПУБЛИКА СРБИЈА**

**ОПШТИНА БАТОЧИНА**

**ОПШТИНСКА УПРАВА**

**Одељење за имовинско-правне послове,**

**урбанизам , грађевинарство, стамбено-комуналне,**

**инспекцијске послове и инвестиције**

**Одсек за инспекцијске послове**

**Број: 355-13/23-IV-03**

**Датум:28.02.2023. год.**

**Б А Т О Ч И Н А**

**ГОДИШЊИ ИЗВЕШТАЈ**

**О РАДУ КОМУНАЛНОГ И САОБРАЋАЈНОГ ИНСПЕКТОРА ЗА 2022. ГОДИНУ**

У складу са чланом 44. Закона о инспекцијском надзору („Службени гласник РС“, број 36/2015, 44/2018-др.закон и 95/2018) сачињен је извештај о раду комуналног и саобраћајног инспектора за 2022. годину.

Током 2022. године на пословима комуналне и саобраћајне инспекције (у овиру које је радио и послове инспектора за јавне и некатегорисане путеве) радио је 1 инспектор, на пословима инспекције за животну средину радио је један инспектор, док је на пословима грађевинске инспекције такође радио 1 инспектор.

Општи циљ Плана инспекцијског надзора је превенција и деловање ради спречавања штетних последица, заштите јавних добара и интереса грађана. Закон о инспекцијском надзору као начин за остваривање циља инспекцијског надзора нагласак ставља на превентивним мерама.

1. **Број спречених или битно умањених вероватних настанака штетних последица по законом заштићена добра, права и интересе (превентивно деловање инспекције )**:

Комунални и саобраћајни инспектор извршио је **88 превентивних деловања** која су имала за циљ контролу раскопавања јавних површина, одржавање чистоће, одржавање јавних зелених површина, одлагања и сакупљање отпада, испуштања отпадних вода, кварове на водоводној и канализавионој мрежи, продаје робе ван продајног простора, вршење контроле над функционисањем градског даљинског грејања, становање и одржавање зграда, спровођење акција хуманог излова и збрињавања паса луталица, заштите локалних и некатегорисаних путева. Инспектор је деловао по свим активностима планираног надзора и пружања оптималних савета у сврху превентивног деловања.

1. **Обавештавање јавности, пружање**  **стручне и саветодавне подршке:**

Током 2022. године извршена су **четри јавна обавештавања**, два поводом чишћења растиња у зони далековода, затим поводом обавештавања грађана о обавези чишћења леденица и снега са кровова и једно поводом испуштања отпадних вода у Милатовцу.

Саветодавни разговори са странкама су усмерени свакодневни део рада инспекције, обављају се усмено разговором са грађанима сугерисањем, предлагањем, указивањем итд. Пружање стручне и саветодавне подршке спроводи се кроз вршење службених саветодавних посета, указивање на могуће штетне последице, достављање обавештења на терену са препорукама о обавезама о закупу јавних површина испред пословних просторија, обавези чишћења снега и леда, упозоравање са обавезама, налагање предузимања или уздржавања од одређених радњи ради спречавања настанка штетних последица по законом заштићена добра. На основу досадашњег искустава може се закључити да приоритет треба да имају следеће комуналне делатности: снабдевање водом за пиће, пречишћавање и одвођење атмосферских и отпадних вода, управљање комуналним отпадом, а које су Законом о комуналним делатностима („Сл. гласник РС“ бр.88/11 и 104/16) одређене као делатности од општег интереса, као и поводом држања домаћих животиња – паса, због повећаног броја паса луталица на територији општине. Поред тога давање савета поводом испуњености услова за регистрацију такси делатности и друго.

1. **Ниво усклађености пословања и поступања надзираних субјеката са законом и другим прописима који се мери помоћу контролних листи:**

Контролне листе су једном годишње делимично провераване и ажуриране, како би се могле што ефикасније применити на све догађаје који се појављују у пракси.

1. **Број откривених и отклоњених штетних последица (корективно деловање инспекције):**

У извештајном периоду корективно деловање комуналног и саобраћајног инспектора примењено је у **31** предмету.

1. **Број утврђених нерегистрованих субјеката**:

Није било утврђених нерегистрованих субјеката.

1. **Мере које су предузете ради уједначавања праксе инспекцијског надзора** **и њихово дејство:**

Редован инспекцијски надзор подразумева примену идентичних контролних листи према свим контролисаним субјектима, што резултира уједначавањем праксе инспекцијског надзора. Уједначавању праксе доприноси и сарадња са другим општинским и републичким инспекторима.

1. **Остваривање плана и ваљаности планирања инспекцијског надзора, нарочито о односу редовних и ванредних инспекцијских надзора, броју редовних инспекцијских надзора који нису извршени и разлозима за то, као и о броју допунских налога за инспекцијски надзор:**

Током 2022. године, вршена је примена закона и подзаконских аката из области комуналне делатности, Закона о путевима и Закона о превозу путника у друмском саобраћају. Том приликом је извршено **21 редован** инспекцијских надзора из области хуманог излова паса луталица, поправки комуналних објеката и путне структуре, саобраћајне сигнализације, стамбених заједница, поправке кварова на водоводној и канализационој мрежи, даљинског градског грејања итд. Ванредних инспекцијских надзора било је у **31 предмета,** а они су се односили на држање домаћих животиња, заузеће јавних површина ради вршења продаје или летњим баштама, као и из других разлога, захтева за излазак инспектора на терен, испуштања отпадних вода на јавну површину, одржавање путних канала, поправке комуналних објеката, снабдевање водом за пиће и одвођење отпадних вода, одношење кућног отпада итд. Извршено је и **2** мешовита надзора.

1. **Ниво координације инспекцијског надзора са инспекцијским надзором кога врше друге инспекције:**

Током 2022. године комунални и саобраћајни инспектор остваривао је заједничку сарадњу са републичким инспекторима, Полицијском станицом Баточина, Прекршајним судом у Баточини. Стална сарадња постоји са другим општинским инспекцијама, као и сарадња са представницима месних заједница. Прикупљање података везано за власнике парцела вршено је у сарадњи са Републичким геодетским заводом. Такође, Полицијска станица Баточина је на захтев комуналног и саобраћајног инспектора давала асистенцију од стране полицијских службеника.

1. **Материјални, технички и кадровски ресурси које је инспекција користила у вршењу инспекцијског надзора и мерама предузетим у циљу делотворне употребе ресурса инспекције и резултатима предузетих мера:**

Инспекцијска служба Општинске управе, општине Баточина је имала три запослена инспектора (1 комунални и саобраћајни инспектор, 1 еколошки инспектор и 1 грађевински). Инспекцијска служба Општине Баточина користи се службеним аутомобилима ОУ Баточина. Од остале опреме користе се 3 компјутера (од којих је један лаптоп), 3 штампача, опрема повезана са интернетом.

1. **Придржавање рокова прописаних за поступање инспекције:**

Странке су о редовном инспекцијском надзору уредно обавештаване, поштовали су се законски рокови за сва поступања у инспекцијском надзору. Странке којима су налагане одређене мере углавном су поштовале рокове одређене записницима- решењима, а уколико нису, издавани су им додатни рокови за испуњење наложених мера.

1. **Законитост управних аката донетих у инспекцијском надзору (број другостепених поступака, њихов исход, број покренутих управних спорова, њихов исход):**

Током 2022. године није упућена ниједна жалба, нити покренут ниједан спор поводом решења инспектора.

1. **Поступање у решавању приговора и притужби на рад инспекције, са исходима тог поступања, уз посебно истицање броја поднетих приговора и притужби из области рада на које су се односили:**

Током 2022. године није поднета ниједна примедба на записник комуналног и саобраћајног инспектора.

1. **Програми стручног усавршавања који су похађали инспектори, односно службеници овлашћени за вршење инспекцијског надзора (област стручног усавршавања и тематске целине програма обуке, као и број учесника у свакој тематској целини, а ако је по завршетку програма вршена провера знања учесника и подаци о оствареном успеху):**

Током 2022. године комунални и саобраћајни инспектор није похађао ниједно предавање.

1. **Иницијативе за измене и допуне закона и других** **прописа:**

У току 2022. године комунални инспектор давао је сугестије и покретао иницијативе за измене и доношење нових општинских одлука из области комуналних делатности.

1. **Мере и провере ажурности података у информационом систему:**

Инспектор је достављао све извештаје и акте за објављивање на званичном сајту општине Баточина и редовно вршио ажурирање података на сајту који се тичу рада инспекције.

1. **Стање у области извршавања поверених послова:**

Инспектор врши послове по основу Закона о комуналним делатностима („Сл. гласник РС“ бр.88/11 и 104/16) и подзаконским актима општине Баточина, по основу Закона о путевима („Сл. гласник РС“ бр.41/2018), као и по Закону о превозу путника у друмском саобраћају („Сл. гласник РС“ бр.68/2015, 41/2018, 44/2018 – др. закон, 83/2018, 31/2019 и 9/2020), током епидемије заразном болешћу Ковид-19 по повереним овлашћењима из Закона о заштити становништва од заразних болести („Сл. гласник РС“ бр.15/16, 68/20 и 136/20), као и по одредбама актуелне Уредбе владе Србије о мерама за спречавање и сузбијање заразне болести Ковид-19 и све друге послове које одреди председник општине, начелник ОУ и начелник одељења, као и по основу других општих и посебних прописа.

1. **Контрола поштовања мера против заразне болести Ковид-19:**

Појавом и ширењем пандемије Ковида-19, комунални инспектор је све више укључиван у контролисање мера за сузбијање и спречавање заразне болести. Законом о заштити становништва од заразних болести („Сл. гласник РС“ бр.15/16, 68/20 и 136/20), као и по актуелним одредбама Уредбе владе Србије о мерама за спречавање и сузбијање заразне болести Ковид-19, пренета су поједина овлашћења у контролисању субјеката на локалну комуналну инспекцију. Комунални и саобраћајни инспектор је вршио контролу угоститељских објеката, сала за одржавање прослава, такси превозника, спортских догађаја, продајних објекта, јавних пијаца, аутобуске станице и физичких лица. Предмет контроле је било: поштовање радног времена, ношење заштитних маски, постављање дезо-баријера, обезбеђивање дезинфекционих средстава, постављање упозорења за придржавање мера против заразе итд. Током 2022. године извршено је **114** контрола, самостално или уз асистенцију полицијских службеника. У појединим случајевима је усмено налагано пражњење просторија угоститељских објеката. Такође је вршена превенција и саветодавни рад. Контроле су вршене у радно време инспектора, као и у вечерњим сатима, такође и у дане викенда.

1. **Исход поступања правосудних органа по захтевима за покретање прекршајног поступка, пријавама за привредни преступ и кривичним пријавама које је поднела инспекција:**

Није издат **један** прекршајни налог и поднето је **9** прекршајних пријава.

Комунални и саобраћајни

инспектор

**Дарко Поповић**